Indsamling til den dræbte betjents to børn har allerede på førstedagen måtte hæve målet.

En indsamling til fordel for børnene til den dræbte betjent Jesper Jul har fået en forrygende start.

Indsamlingen blev startet torsdag morgen med et mål på 100.000 kroner, men det mål er allerede blevet hævet to gange – først til 200.000 kroner og senere til 300.000 kroner, efterhånden som bidrag er strømmet ind.

Sent torsdag eftermiddag var der samlet 220.000 kroner ind på indsamlingen på hjemmesiden caremaker.dk. Lørdag rundede indsamlingen 566.000 kroner.

Initiativtager til indsamlingen er Emil Vøhlert, der er en mangeårig ven til Jesper Jul:

- Jeg kender Jesper fra karatemiljøet, hvor Jesper var en meget vellidt træner. Jeg har kendt ham, siden jeg startede i Solrød Karateklub som seks-årig, og har kendt hans to børn, lige siden de blev født. Derfor var tanken nærliggende for mig at tage initiativ til at samle penge ind, som børnene kan få brug for senere, fortæller Emil Vøhlert fra Thailand, hvor han arbejder.

Han fortæller, at han har fået en overvældende reaktion fra danskere, der gerne vil bidrage til indsamlingen.

- I første omgang var det min tanke, at indsamlingen skulle køre indtil Jespers fødselsdag den 4. maj. Men det tager vi stilling til sammen med hans familie hen ad vejen, fortæller Emil Vøhlert.

Familien takker for støtten

Jesper Juls familie var i dag til stede ved mindehøjtideligheden i Solråd Idrætscenter og her fortalte de til Ekstra Bladet, hvor rørte de var over støtten fra danskerne.

- Det vigtigste i dag for os som familie er først og fremmest at sige TAK, lød det fra Jesper Juls søster, Rikke.

- Den tilbagemelding vi får fra folk, selvfølgelig fra dem vi kender, men også dem vi ikke aner, hvem er, det er fantastisk. Folk er meget berørte af det her og tænker nok, at det kunne ske for hvem som helst. Den sympati viser de nu, og det forventer man jo ikke. Så det bliver man enorm glad over.

Både støtten og mindehøjtideligheden havde gjort stort indtryk på den afdøde betjents mor, Vivi Jul.

- Vi vidste godt, at Jesper var en personlighed indenfor karate og har gjort meget for mangt og mange. Men han var en ydmyg dreng på den måde, at han ikke rendte og pralede af, hvad han gjorde. Men der er nogle ting, der kommer til syne nu, hvor man tænker: Hold da op, hvor har du formået og gjort meget, som unge mennesker kan bruge videre, sagde Vivi Jul, til Ekstra Bladet.

Den 43-årige politihundefører Jesper Jul blev dræbt af skud tirsdag morgen foran politigården i Albertslund. En 26-årig mand blev onsdag varetægtsfængslet, sigtet for drabet.